**СЪОБЩЕНИЕ**

На интернет страницата на Висшия съдебен съвет е публикуван [**Доклад за Модел 4**](http://www.vss.justice.bg/root/f/upload/31/doklad-model-4.pdf) и приложения към него, разработен в рамките на Дейност 1 „Разработване на модел за оптимизация на съдебната карта на българските съдилища и прокуратури“ по проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата”, изпълняван от ВСС по Оперативна програма „Добро управление“ 2014-2020 г.

Съгласно решение по извънредна точка Д.2. от протокол № 16/18.05.2021 г. на СК на ВСС, на заинтересованите лица е предоставена възможност до 10.06.2021 г. да изразяват писмени становища и да задават въпроси по публикувания доклад и приложенията към него, които да бъдат публикувани на сайта на ВСС.

**Същност на реформата**

1. **Промяна на подсъдност по граждански дела** - На районен ще останат подсъдни всички искове по граждански дела с цена на иска до 2 000 лв., промяна в родовата подсъдност на вещните дела (без делбите и тези по Закона за наследството), както и на делата по СК (само  за развод по исков ред и недействителност на брака), като последните две групи дела станат подсъдни на ОС като първа инстанция.
2. **Промяна на подсъдност по наказателни дела -** По отношение на наказателните дела, предложението е тези с по - висока фактическа и правна сложност да бъдат прехвърлени на окръжен съд, като първа инстанция. Това са наказателните дела по
   1. чл. 198 НК, 200 НК;
   2. чл. 201, чл. 202, ал. 1, т. 1 и т. 2 НК, чл. 202, ал. 2 НК, чл. 204 НК, чл. 205 НК;
   3. чл.206 НК;
   4. 209 НК, чл.210, чл.211 НК;
   5. чл. 212, ал. 1-4 НК, чл. 212б НК;
   6. чл. 213 НК, чл. 213а, ал. 1 и ал.2 НК;
   7. чл.214, ал.1 е ал. 3 НК;
   8. всички престъпления по гл. 6 НК;
   9. всички престъпления по гл. 8 НК;
   10. всички престъпления по гл. 9 НК;
   11. всички престъпления по гл. 10, с изключения на тези с правна квалификация по чл. 343б, чл. 343в и чл.346 НК.
3. **Районен съд - гр. Тутракан ще стане териториално отделение** към Районен съд - гр. Силистра. Съдиите от ТнРС ще се включат в щата на СсРС и ще пътуват при необходимост да разглеждат дела и в двата съда. В някой случаи (при използването на възможностите на електронното правосъдие) може да няма физическо присъствие на съдия. Разпределянето на делата е възможно по няколко начина:
   1. Делата, разглеждани в закрито заседание се разпределят между всички съдии от районния съд;
   2. Делата, разглеждани в открито заседание могат да се разпределят или между всички съдии от районния съд или между няколко съдии от всяко отделение, които ще работят за териториалното отделение за определен период от време и това са (т. нар. непостоянни състави), или
   3. Разпределянето на дела може да се извърши само на един съдия, който ще разглежда всички видове дела в малкия районен съд за определен период от време.
   4. Гражданските дела по дежурство, както и по - голямата част от наказателните, също ще се разглеждат по електронен път и чрез видеоконференция, когато се налага. По преценка на конкретния докладчик, делото винаги може да се разгледа и на място в териториалното отделение.
   5. Всички дела, които следва да бъдат разглеждани в открито съдебно заседание, ще се разглеждат или на място в териториалното отделение, или чрез видеоконферентна връзка.
4. **Деловодни функции** - Териториалното отделение ще може не само да приема книжа по всички видове дела на районния съд и да предоставя информация и услуги, както досега, но и чрез него да е възможно подаването на книжа до всички инстанции в съответния апелативен район. В териториалното отделение ще могат да се преглеждат всички дела, да се получава информация, да се подават съдебни книжа, да се предоставят повече от предоставяните към момента съдебни услуги не само за една инстанция.
5. **В териториалните отделение следва да се запази минимален брой специализирана администрация**: деловодител, секретар и призовкар. Ще бъдат извършени промени и в общата администрация.
6. **Голям част от районните съдии ще бъдат повишени в окръжни съдии, а от окръжните съдии - в апелативни,** като за целта щатовете на съответните институции ще се увеличат. Предлага се провеждането на специални конкурсни процедури за този вид повишаване на магистратите.
7. Посочено е, че ЧСИ, ДСИ и всякакви публични служби няма да бъдат засегнати от реформата.